બે રવિવારથી એમ્બ્રોઇડરી સાથે સંકળાયેલા કારીગરની આડમાં તોફાની તત્ત્વો રવિવારની રજા પગાર સાથે આપવાની માગણી કરવામાં આવી રહી છે. જે મુદ્દે થોડા દિવસ અગાઉ એમ્બ્રોઇડરી એસો., કારીગર યુનિયન, પોલીસ ડિપાર્ટમેન્ટની મીટિંગ મળી હતી. જેમાં રવિવારે રજા અને પગાર માટે ધમાલ નહીં કરવા યુનિયન દ્વારા બાંયધરી અપાઈ છે. ત્રીજા રવિવારે કારખાનાં કાર્યરત રાખવા એસોસિએશન અણનમ છે તો રવિવારની રજાની માંગને લઇને કારીગર યુનિયન પણ તેમના નિર્ણય પર અડગ છે. આ અંગે ઇન્ટુકના મહામંત્રી શાન ખાને કહ્યું કે, અમે તમામ કારીગરોને રવિવારે શાંતિપૂર્ણ વાતાવરણ જાળવી રજા પાડવા કહ્યું છે. કોઇ પણ પ્રકારની ધમાલ નહીં કરવાનું સૂચન કર્યું છે. આ સાથે જેઓ રજા પાડવાના સમર્થનમાં છે તેમને પણ જણાવી દેવાયું છે કે જે કારીગર કામે જવા ઇચ્છે છે તેને જવા દો. જો 50 ટકા પણ કારીગરો રજા પાડશે તો અમારી માગણીને સ્વીકારવા એસોસિએશન પર દબાણ બનશે.